KAPITULO 109
Binabalawna Dagiti Relihioso a Bumusbusor
MATEO 22:41–23:24 MARCOS 12:
MAKIN-ANAK ITI KRISTO?
IMBUTAKTAK NI JESUS TI KABABALIN DAGITI AGINSISINGPET A BUMUSBUSOR
Dagiti relihioso a bumusbusor saanda a naibabain wenno naallilaw ni Jesus tapno mayawatda kadagiti Romano. (Lucas 20:20) Bayat nga adda pay idi idiay templo idi Nisan 11, binaliktad ni Jesus ti kasasaad ket impakaammona ti kinasiasinona. Insaludsodna kadakuada: “Ania ti ammoyo maipapan iti Kristo? Makin-anak kenkuana?” (Mateo 22:42) Pagaammoda a ti Kristo, wenno Mesias, ket agtaud iti linia ni David. Ket kasta ti sungbatda.
Insaludsod ni Jesus: “Apay ngarud a ti nasantuan nga espiritu tinignayna ni David a mangawag kenkuana iti Apo, idi kinunana: ‘Imbaga ni Jehova iti Apok: “Agtugawka iti makannawanko agingga nga ikabilko dagiti kabusormo a pagbatayan dagiti sakam”’? No Apo ti awag kenkuana ni David, kasano ngarud a nagbalin nga anakna?”
Nagulimek dagiti Fariseo, ta namnamaenda nga adda aggapu iti linia ni David a mangwayawaya kadakuada iti panangituray dagiti Romano. Ngem imbatay ni Jesus ti sungbatna iti sasao ni David a nairekord iti Salmo 110:
Dumdumngeg dagiti adalan ken adu pay a tattao. Pinakdaaran ni Jesus ida maipapan kadagiti eskriba ken Fariseo. ‘Innala dagitoy a tattao ti akem ni Moises’ a mangisuro iti Linteg ti Dios. Binilin ni Jesus dagiti dumdumngeg kenkuana: “Tungpalenyo amin nga ibagada ngem saanyo a tultuladen dagiti aramidda, ta saanda nga ar-aramiden ti isursuroda.”
Kalpasanna, nangted ni Jesus iti pagarigan ti panaginsisingpetda. Kinunana: “Pinadakkelda dagiti babassit a kahon nga us-usarenda.” Dadduma a Judio ti mangikabil iti mugingda wenno iti takiagda kadagitoy babassit a kahon a naglaon kadagiti sasao manipud iti Linteg. Pinadakkel dagiti Fariseo dagitoy ta kayatda nga ipakita a tungtungpalenda ti Linteg. Kasta met, “pinagayadda dagiti baruyboy dagiti badoda.” Naibilin kadagiti Israelita a mangaramidda iti baruyboy dagiti badoda, ngem siguraduen dagiti Fariseo nga atiddog dagiti baruyboy ti badoda. (Numeros 15:
Mabalin a tinarigagayan met dagiti adalan ni Jesus ti agbalin a natan-ok, isu nga imbagana kadakuada: “Saankayo nga agpaawag iti Rabbi, ta maymaysa ti Mannursuroyo, ken agkakabsatkayo amin. Diyo met awagan iti ‘ama’ ti asinoman ditoy daga, ta maymaysa ti Amayo, nga adda idiay langit. Saankayo met a maawagan iti ‘panguluen,’ ta maymaysa ti Panguluenyo, ti Kristo. Ngem ti katan-okan kadakayo ti masapul nga agserbi. Asinoman a mangitan-ok iti bagina, maipababanto, ket asinoman a mangipababa iti bagina, maitan-okto.”
Kalpasanna, imbaga ni Jesus a nakakaasi ti kasasaad dagiti aginsisingpet nga eskriba ken Fariseo. Kinunana: “Asikayo pay, dakayo nga eskriba ken Fariseo a managinsisingpet! ta inrikepyo kadagiti tattao ti Pagarian ti langit; ta saanyo a kayat ti sumrek iti dayta ken saanyo met a palubosan dagiti mayat a sumrek.”
Binabalaw ni Jesus dagiti Fariseo ta saanda nga inkabilangan no ania ti napatpateg iti panangmatmat ni Jehova, kas ipakita dagiti pagannurotan nga inaramidda. Kas pagarigan, kunada: “Ti agsapata iti nagan ti templo, saan nga obligado a mangtungpal iti dayta; ngem ti agsapata iti nagan ti balitok iti templo, masapul a tungpalenna dayta.” Ipakpakitada ngarud a bulsekda iti moral, ta ibagada a napatpateg ti balitok iti templo ngem ti kinapateg ti lugar a pagdaydayawan ken Jehova. Kasta met, saanda a “tungtungpalen dagiti napatpateg a banag iti Linteg kas iti kinahustisia, asi, ken kinamatalek.”
Inawagan ni Jesus dagitoy a Fariseo a “bulsek a mangidaldalan,” ta ‘sagatenda ti lamok ngem alun-onenda met ti kamelio!’ (Mateo 23:24) Sagatenda ti insekto iti arakda ta maibilang dayta a narugit. Ngem ti saanda a panangtungpal kadagiti napatpateg a banag iti Linteg ket kas iti panangalun-on iti kamelio, a maibilang met a narugit nga animal, ngem adayo a dakdakkel laeng.
Ammuem ti Ad-adu Pay
Ni Jesu-Kristo—Ti Naikari a Mesias
Tinungpal ni Jesus dagiti padto iti Biblia maipapan iti Mesias. Kitaem iti mismo a Bibliam no dagitoy a padto ket talaga a natungpal.
pag_Latn ilo_Latn ayr_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn